**Tehniskās informācijas portāla lietošanas noteikumi**

Spēkā no 2019.gada 11.janvāra

**1.Termini**

**ST** – AS "Sadales tīkls", vienotais reģistrācijas Nr. 40003857687, juridiskā adrese: Rīga, Šmerļa iela 1, LV-1160.

**Portāls -** Tehniskās informācijas portāls, kas ir ST tiešsaistes tīmekļa vietne [saskano.sadalestikls.lv](http://saskano.sadalestikls.lv), kuras galvenā funkcionalitāte ir pieteikumu par tehniskajiem jautājumiem (piemēram, bet ne tikai tehniskie noteikumi, projektēšana, būvniecība, informācijas pieprasīšana) attālināta aprite.

**Lietotāja konts** – Portālā lietošanas nolūkā izveidots Lietotāja profils, kuram var piekļūt, izmantojot Piekļuves parametrus, un, kurā ir atspoguļota Lietotāja pieteikumu vēsture un komunikācija ar ST. Lietotāja konta reģistrācija ir iespējama tikai ar Portālā norādīto kredītiestāžu internetbankas autentifikāciju.

**Lietotājs** – fiziskā persona, Portāla lietotājs, kurš, izmantojot Piekļuves parametrus, piekļūst Portālam un savā vai pilnvarotāja vārdā iesniedz pieteikumus un saņem ST atbildes, saskaņojumus vai dokumentus.

**Lietotājvārds** – Lietotāja konta reģistrācijas brīdī norādīta Lietotāja e-pasta adrese, kuru turpmāk izmanto Lietotāja elektroniskās identifikācijas procesā Portālā.

**Noteikumi** – Portālā un/vai ST tīmekļa vietnē publicēti Portāla lietošanas noteikumi, kas nosaka Portāla lietošanas kārtību.

**Parole** – Lietotāja konta reģistrācijas brīdī Lietotāja patstāvīgi izvēlēta parole, kuru izmanto Lietotāja elektroniskās identifikācijas procesā Portālā.

**Personas dati** – jebkāda informācija, kas attiecas uz identificētu un identificējamu fizisku personu.

**Piekļuves parametri** – Lietotāja izvēlēts elektroniskās identifikācijas veids, t.i., ar norādīto kredītiestāžu internetbankas autentifikācijas starpniecību vai izmantojot Lietotājvārdu un Paroli.

**Puses** – Lietotājs un ST kopā kā līguma puses šo Noteikumu izpratnē.

**2. Vispārējie noteikumi**

2.1. Noteikumi nosaka Portāla lietošanas kārtību, ST un Lietotāja saistības, pienākumus un atbildību.

2.2. Noteikumi ir saistoši visiem Portāla Lietotājiem. Katram Lietotājam ir pienākums iepazīties ar Noteikumiem pirms vai Lietotāja konta reģistrācijas brīdī.

2.3. ST ir tiesības jebkurā laikā vienpusēji grozīt Noteikumus, informāciju par grozījumiem izvietojot Portālā un/vai ST tīmekļa vietnē.

2.4. ST ir tiesības jebkurā brīdī pēc saviem ieskatiem papildināt un mainīt to pakalpojumu klāstu, ko ST piedāvā Portālā. ST ir tiesības vienpusēji noteikt, grozīt, samazināt vai papildināt Portālā piedāvātos pieteikumu veidus un prasības iesniedzamo dokumentu formātiem.

2.5. Portāla lietošana ir bezmaksas. ST ir tiesības piemērot ST cenrādī noteikto komisijas maksu par ST pakalpojumu sniegšanu.

2.6. Pušu attiecībām papildus Noteikumiem ir piemērojami AS "Sadales tīkls" klientu personas datu apstrādes principi (kas tiek publicēti ST tīmekļa vietnē: <https://www.sadalestikls.lv/par-mums/kas-mes-esam/personas-datu-apstrade/>) , attiecīgi pakalpojuma noteikumi un Latvijas Republikas normatīvie akti.

**3. Piekļuve Portālam**

3.1. Lietotājs ir atbildīgs par Lietotāja konta reģistrācijas formā sniegto datu pareizību. Ja dati mainās, tie Lietotājam ir jāatjauno Portālā pirms pieteikuma iesniegšanas.

3.2. Reģistrējoties Portālā vai iesniedzot pieteikumu, Lietotājam jāpārliecinās, vai norādītā e-pasta adrese ir korekta, pašam pieejama un tajā ir iespējams saņemt e-pasta sūtījumus.

3.3. Lietotājs uzņemas atbildību par Piekļuves parametru uzglabāšanu drošā, citām personām nepieejamā vietā un apņemas neatklāt to trešajām personām.

3.4. Lietotājs ir atbildīgs par jebkuru darbību, kas Portālā tiek veikta ar viņa Piekļuves parametriem.

3.5. Trešās personas vārdā Lietotājam ir tiesības rīkoties tikai, ja Lietotājs šīm darbībām ir attiecīgi pilnvarots.

3.6. Ja Lietotājs, iesniedzot pieteikumu atbilstoši viņam deleģētajām trešās personas tiesībām (ieskaitot pilnvarojumu), norāda šīs trešās personas datus, tas vienlaikus uzņemas atbildību par informācijas pareizību un apņemas nodot šai personai informāciju par ST kā personas datu pārziņa veikto personas datu apstrādi attiecīgā pakalpojuma nodrošināšanai.

3.7. Piekļuve Lietotāja kontam tiek liegta, ja ST ir pamatotas aizdomas par nelikumīgu Portāla izmantošanu.

**4. Pieteikumu iesniegšana un izpilde**

4.1. Portālā atbilstoši Lietotājam piešķirtajam tiesību apjomam Lietotājs iesniedz pieteikumu, savukārt, ST apņemas tos izpildīt normatīvajos aktos norādītajā termiņā, ja pieteikums ir pienācīgi aizpildīts, apstiprināts un Lietotājs ir veicis visus pieteikuma izpildei nepieciešamos priekšdarbus.

4.2. Pieteikums, kuru Portālā elektroniski iesniedzis Lietotājs, uzskatāms par apstiprinātu un parakstītu no Lietotāja puses. Lietotājs apzinās un piekrīt, ka Portālā iesniegtajam pieteikumam ir tāds pats juridiskais spēks kā papīra formā iesniegtam dokumentam.

4.3. Lietotājs ir informēts, ka Lietotāja Portālā iesniegta pieteikuma izpilde tiek uzsākta uzreiz pēc tā saņemšanas ST, izņemot gadījumus, kad konkrēta pakalpojuma specifika paredz citu kārtību. Pirms pieteikuma iesniegšanas, Lietotājam ir iespēja labot vai mainīt izdarīto izvēli. Pēc pieteikuma iesniegšanas nav iespējams izdarīt izmaiņas. Lietotājam ir tiesības izbeigt pakalpojuma saņemšanu, atteikties no pakalpojuma saņemšanas vai to mainīt tādā kārtībā, kāda ir norādīta pie konkrētā pakalpojuma.

4.4. Pēc Lietotāja pieteikuma saņemšanas ST ir tiesības atkārtoti sazināties ar Lietotāju un pārbaudīt, vai pieteikumā norādītie dati un pieteikuma apjoms ir pareizs.

4.5. ST ir tiesīgs neizpildīt no Lietotāja saņemto pieteikumu, ja:

4.5.1. Lietotājs neievēro šos Noteikumus vai konkrētajam pakalpojumam piemērojamos noteikumus;

4.5.2. Lietotājs nav iesniedzis ST visus pieprasītos dokumentus vai iesniegto dokumentu formāts neatbilst Portālā norādītajam;

4.5.3. Lietotājs nav pilnvarots pārstāvēt personu, kura vārdā iesniedz pieteikumu;

4.5.4. ST ir radušās pamatotas aizdomas par nelikumīgu Portālā izmantošanu.

4.6. ST ir tiesības anulēt Lietotāja iesniegtu pieteikumu, ja ST pastāv pamatotas aizdomas par pieteikuma krāpniecisku raksturu, piemēram, ja kāda persona varētu būt autentificējusies Portālā, izmantojot citas personas Piekļuves parametrus.

4.7. Gadījumos, kad Lietotājam ir nepieciešams ST izsniegto dokumentu iesniegt citam adresātam, ST nodrošina attiecīgā dokumenta parakstīšanu ar drošo elektronisko parakstu.

**5. Lietotāju saistības, tiesības un atbildība**

5.1. Lietotājam, rīkojoties Lietotājam piešķirto tiesību apjoma ietvaros, ir tiesības veikt ar Portāla funkcionalitāti iespējamas darbības Portālā.

5.2. Lietotājam ir pienākums un atbildība Portālā sniegtos datus un pieejamos pakalpojumus izmantot godprātīgi, neskarot citu personu tiesiskās intereses.

5.3. Lietotājs apliecina, ka tā iesniegtie dati ir patiesi, spēkā esoši, likumīgi un pilnīgi. Nepatiesu datu iesniegšanas gadījumā, kā arī konstatējot krāpšanu vai krāpšanas mēģinājumu, ST ir tiesīgs nekavējoties pārtraukt Lietotāja piekļuvi Portālam un Lietotājs var tikt saukts pie tiesību aktos noteiktās atbildības.

5.4. Lietotājiem ir pienākums veikt atbilstošus drošības pasākumus un glabāt Piekļuves parametrus tādā drošā veidā, lai tie nekļūtu pieejami trešajām personām.

5.5. Lietotājs apņemas neizmantot trešo personu Piekļuves parametrus, lai piekļūtu attiecīgās trešās personas Lietotāja kontam Portālā.

5.6. Ja, iesniedzot pieteikumu Portālā, Lietotājs vienlaikus iesniedz trešās puses personas datus, Lietotājs ir atbildīgs par šādu personas datu apstrādes tiesiska pamata un mērķa esamību, kā arī apņemas informēt trešās personas par personas datu apstrādes mērķi un to nodošanu ST. Lietotājs nedrīkst izmantot Portāla pakalpojumus, lai apstrādātu citu personu datus bez tiesiska pamata.

**6. ST saistības, tiesības un atbildība**

6.1. ST ir Portāla turētājs, un ST nodrošina Noteikumiem atbilstošu pakalpojumu sniegšanu Portālā.

6.2. ST nodrošina ar Lietotāju saistītās informācijas konfidencialitāti.

6.3. ST apņemas identificēt Lietotāju un nodrošināt pakalpojumu sniegšanu Portālā atbilstoši šiem Noteikumiem, kā arī Latvijas Republikā spēkā esošajiem tiesību aktiem.

6.5. ST ir tiesīgs pārtraukt Portālā vai tā atsevišķu sadaļu darbību, ja tas nepieciešams Portāla uzturēšanas, apkalpošanas vai uzlabošanas darbiem.

6.6. ST ir tiesības vienpusēji noteikt, ierobežot un/vai mainīt pieteikumu apstiprināšanas līdzekļus, kā arī vienpusēji noteikt un mainīt pieteikumu veidus un iesniedzamo dokumentu formātu (failu formātu)

6.7. ST ir tiesīgs pēc saviem ieskatiem ierobežot vai pārtraukt Lietotāja pieeju Portālam, ja Lietotājs pārkāpj vai neievēro Noteikumus, ST norādījumus vai Latvijas Republikā spēkā esošos tiesību aktus, vai par to ir pamatotas aizdomas.

6.8. ST nav atbildīgs par traucējumiem Portāla darbībā, ja to cēlonis ir bojājumi, darbības traucējumi Lietotāja iekārtās, Lietotāja e-pasta neatbilstoša konfigurācija vai pārāk liela noslogotība, neatbilstošu vai nelicencētu iekārtu vai programmatūras lietošana vai Lietotāja datora neatbilstība Portāla lietošanas nosacījumiem.

6.9. ST neatbild par zaudējumiem, kas Lietotājam radušiem Portāla uzlabošanas vai profilakses laikā.

6.10. ST neatbild par saziņas kanālu nepieejamību. Uz Lietotāja Portālā norādītājiem saziņas līdzekļiem nosūtītā informācija tiek uzskatīta par nodotu Lietotājam tās nosūtīšanas brīdī.

6.11. ST neatbild par sekām, kuras rodas, ja trešā persona bez Lietotāja pilnvarojuma, izmantojot Lietotāja Piekļuves parametrus, pieslēdzas Portālam.

**7. Lietotāja konta darbības pārtraukšana**

7.1. Lietotājam ir tiesības vienpusēji pārtraukt Portāla izmantošanu, par to paziņojot ST, aizpildot un iesniedzot [brīvas formas iesniegumu Klientu portālā](https://mans.e-st.lv/lv/business/pieteikt-pakalpojumu/citi-pakalpojumi/brivas-formas-iesniegums/iesniegums/) e-st.lv vai nosūtot to uz e-pastu: *st@sadalestikls.lv*.

7.2. ST ir tiesības vienpusēji pārtraukt Lietotāja piekļuvi Portāla izmantošanai. ST ir tiesības pārtraukt Lietotāja piekļuvi Portālam nekavējoties un bez brīdinājuma, ja ST konstatē, ka Lietotājs pārkāpj Noteikumus.

7.3. ST ir tiesības deaktivizēt vai dzēst Lietotāja kontu, ja Lietotājs 2 gadu laikā nav veicis darbības tajā un Lietotāja kontā nav tādu dokumentu, kuram glabāšanas ilgums ir garāks par šajā punkta noteikto termiņu.

**8. Personas datu apstrāde**

8.1. ST kā personas datu pārzinis apstrādā Personas datus Portālā, lai nodrošinātu Lietotāja pieteikta pakalpojuma vai saskaņojuma izpildi, izdotu nepieciešamos tehniskos dokumentus, administrējot izsniegto dokumentu apriti, kā arī nodrošinātu prasījumu tiesību realizāciju. Informācija par pārējo ST īstenoto personas datu apstrādi ir sniegta ST klientu datu apstrādes principos, kas pieejami ST tīmekļa vietnē https://www.sadalestikls.lv/par-mums/kas-mes-esam/personas-datu-apstrade/

8.2. Personas datu apstrāde Portālā tiek veikta tādā laika periodā, kāds nepieciešams, lai nodrošinātu pakalpojumu sniegšanu, tai skaitā datu rezerves kopiju glabāšanu sistēmas integritātei un drošībai, ST un Lietotāja interešu aizsardzību, kā arī Latvijas Republikas spēkā esošajos tiesību aktos noteikto pienākumu izpildei.

8.3. ST nodrošina atbilstošus tehniskos un organizatoriskos pasākumus, kas nepieciešami, lai nodrošinātu Lietotāja personas datu apstrādi saskaņā ar piemērojamo tiesību aktu prasībām, tai skaitā – lai aizsargātu Lietotāja datus pret nejaušu, neatļautu vai prettiesisku piekļuvi, izpaušanu, labošanu vai nozaudēšanu.

8.4. ST ir tiesīgs nodot Lietotāja personas datus ST apstrādātājiem vai citiem pakalpojuma sniedzējiem, ja tas ir nepieciešams Portāla funkcionalitātes nodrošināšanai un/vai no Lietotāja iesniegtā pieteikuma izrietošo saistību izpildei, kā arī trešajām personām, ja šīm personām ir tiesiskais pamats personas datu iegūšanai no ST.

8.5. Apstrādājot personas datus, ST izmantos organizatoriskos un tehniskos līdzekļus, kas nodrošinās personas datu aizsardzību no nejaušas vai nelikumīgas iznīcināšanas, maiņas, atklāšanas, kā arī no jebkādas citas nelikumīgas apstrādes.

8.6. Lietotājs ir tiesīgs realizēt savas tiesības piekļūt un labot savus personas datus savā Lietotāja kontā.

8.7. Portāla pilnvērtīgas funkcionēšanas nodrošināšanai var būt nepieciešams izmantot sīkdatnes. Šādā gadījumā atbilstoši sīkdatņu izmantošanas nosacījumiem ST var saņemt un saglabāt informāciju par izmantoto interneta pārlūku, tai skaitā IP adresi un iekārtu, uz tādu laiku un tādā apjomā, kāds nepieciešams konkrētā mērķa nodrošināšanai. Sīkdatnes tiek izmantotas, ievērojot Lietotāja izvēles tiesības un tiesību aktu prasības, tostarp informācijas sabiedrības pakalpojumu jomā. Lietotājs jebkurā laikā var mainīt iestatījumus, kā arī nedot iespēju attiecīgu sīkdatņu izmantošanai, taču šādā gadījumā Lietotājs ir informēts par to, ka Portāla darbība var būt nepilnīga vai nebūt pieejama vispār.

8.8. Lietotājam autentificējoties ar kredītiestādes internetbanku, ST saņem un apstrādā no kredītiestādes saņemtus personas datus tikai elektroniskas identifikācijas vajadzībām.

**9. Citi noteikumi**

9.1. Strīdu vai neskaidrību gadījumā, kas saistīti ar Portālu, pieteikumu izpildi un Noteikumiem, tie tiek risināti sarunu ceļā. Priekšnoteikums strīda izskatīšanai ir rakstveida pretenzijas iesniegšana otrai pusei.

9.2. Ja strīdu nevar atrisināt sarunu ceļā, tas tiek izšķirts Latvijas Republikas tiesās saskaņā ar Latvijas Republikas spēkā esošajiem tiesību aktiem.